# Dine første bip

Betragt følgende kode:

    play 70

Det er her det hele begynder. Bare kopier linjen og sæt den ind i kodefeltet i toppen af applikationen (det store, hvide felt under Run-knappen). Prøv nu at trykke Run…

## Bip!

Vildt. Tryk på knappen igen. Og igen. Og igen…

Wow, skørt. Jeg er sikker på at du vil kunne gøre det dagen lang. Men lige et øjeblik - før du bliver helt væk i en uendelig strøm af bip, så prøv at ændre tallet:

    play 75

Kan du høre forskellen? Prøv et lavere tal:

    play 60

Så lavere tal giver dybere bip, og højere tal giver lysere bip. Præcis som på et klaver, hvor tangenterne i den lave del af klaveret (venstre side) vil spille dybe toner, mens tangenterne i den høje den af klaveret (højre side) vil spille lyse toner.

Det viser sig at C i fjerde oktav (det man normalt bare kalder C) svarer til tallet 60. `play 60` spiller derfor C i fjerde oktav. For at spille næste klavertangent til højre skal du lægge 1 til 60 og derfor skrive `play 61`, som i dette tilfælde giver den sorte tangent der svarer til Cis. For at spille D, dvs. den næste tangent til højre, skal du skrive `play 62`.

Bare rolig hvis det her ikke giver mening for dig - det gjorde det heller ikke for mig da jeg begyndte. Det der betyder noget lige nu, er at du ved at lavere tal giver dybere bip og højere tal giver lysere bip.

## Akkorder

Det er sjovt at spille en enkelt tone, men det kan være endnu bedre at spille flere på en gang. Prøv det:

    play 72
    play 75
    play 79

Jazzet! Når du skriver flere `play`-linjer, så bliver de alle sammen spillet på samme tid. Prøv selv - hvilke tal lyder godt sammen? Hvilke lyder forfærdeligt? Eksperimentér, udforsk og find selv ud af det.

## Melodi

Det er sjovt at spille toner og akkorder - men hvad med en melodi? Hvad hvis du ønsker at spille en tone efter en anden, og ikke på samme tid? Det er heldigvis nemt: Du skal bare sætte `sleep` mellem tonerne:

    play 72
    sleep 1
    play 75
    sleep 1
    play 79

Hvor yndigt - en lille arpeggio. `sleep` betyder `sov` på engelsk, og bruges når der skal ventes. Men hvad betyder så `1` i `sleep 1`? Det står for ventetiden. Det betyder egentlig at der skal ventes et slag, men indtil videre kan vi betragte det som om der ventes 1 sekund. Så hvad hvis vi ønsker at få vores arpeggio til at køre lidt hurtigere? Så skal vi bruge kortere ventetider. Hvad med halvdelen, dvs. `0.5`:

    play 72
    sleep 0.5
    play 75
    sleep 0.5
    play 79

Bemærk at det kører hurtigere. Prøv nu selv at ændre ventetiderne - brug forskellige ventetider og toner.

Du kan også prøve at bruge mellemtoner såsom `play 52.3` og `play 52.63`. Du behøver overhovedet ikke at holde dig til standard-toner. Leg og hav det sjovt.

## Traditionelle nodenavne

For de af jer der allerede kender til musikalsk notation (bare rolig hvis du ikke gør - du behøver ikke at kende til det for at have det sjovt), ønsker I måske at skrive en melodi med nodenavne såsom C og F# i stedet for tal. Det kan du også gøre i Sonic Pi. Du kan gøre følgende:

    play :C
    sleep 0.5
    play :D
    sleep 0.5
    play :E

Husk at sætte kolon (`:`) foran nodenavnet så det bliver lyserødt. Du kan også angive oktaven ved at føje et tal til nodenavnet:

    play :C3
    sleep 0.5
    play :D3
    sleep 0.5
    play :E4

Hvis du ønsker at hæve en halv tone, så føj et `s` til nodenavnet, såsom `play :Fs3`, og hvis du ønsker at sænke en halv tone, så tilføj `b`, såsom `play :Eb3`.

Slå dig løs og hav det sjovt med at lave dine egne melodier.